РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/524-15

8. фебруар 2016. године

Б е о г р а д

**З А П И С Н И К**

**СА 38. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 10. ДЕЦЕМБРА 2015. ГОДИНЕ**

 Седница је почела у 13 часова.

 Седница је одржана у Новом Саду, у просторијама Скупштине АП Војводине, истовремено са седницом Одбора за родну равноправност Скупштине АП Војводине.

 Седницом је председавао председник Одбора Мехо Омеровић.

 Седници су присуствовали: Љиљана Малушић, Биљана Илић Стошић, Миланка Јевтовић Вукојичић, Дубравка Филиповски, Владица Димитров, Љибушка Лакатош, Аида Ћоровић, Вера Пауновић и Елвира Ковач, чланови Одбора.

 Седници нису присуствовали чланови Одбора: Злата Ђерић, Сузана Шарац, Слободан Перић, Стефана Миладиновић, Биљана Хасановић Кораћ, Олена Папуга и Сулејман Угљанин.

 Седници су присуствовали и: Стојанка Лекић, председник Одбора за равноправност полова Скупштине АП Војводине, Илија Војиновић, Тања Докмановић, Дарко Вукоје, Горан Гонђа, Наташа Лалић, Тинде Ковач и Вера Угрчић Илић, чланови Одбора за родну равноправност.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Достигнућа и преспективе у борби против насиља над женама.

 Чланови Одбора су једногласно ПРИХВАТИЛИ предложени Дневни ред.

 ПРВА ТАЧКА ДНЕВНОГ РЕДА: Достигнућа и преспективе у борби против насиља над женама

 Уводно образложење поднели су Мехо Омеровић и Стојанка Лекић и том приликом истакли потребу да два одбора истовремено одрже седнице поводом обележавања Међународног дана људских права и да се заједнички укаже на достигнућа и перспективе у спречавању породичног и насиља над женама и децом, као и свим другим облицима насиља и угрожавања људских права.

 Председници оба одбора су истакли да сарадња два надлежна сродна одбора представља добар пример и добар институционални оквир у решавању проблема породичног насиља са којим се наше друштво суочава.

 Разменом искуства и заједничком сарадњом у наредном периоду интензивно ће се радити на ширењу мреже механизама за заштиту родне равноправности, на едукацији у циљу спречавања насиља, на пружању ефикасније подршке и заштите жртвама насиља и удаљавање од насилника, на усклађивању домаћих закона, усклађивању са европским законодавством, на економском оснаживању жена и бољој координацији између институција система у циљу пуног остваривања људских права и сузбијања свих облика насиља.

 Истакнуто је, као пример добре праксе, почетак родно одговорног буџетирања, ефикаснији рад на примени стратешких докумената и формирању механизама родне равноправности у локалним самоуправама, унапређење сарадње са судовима, полицијом и другим чиниоцима у борби против насиља.

 У расправи су учествовали: Мехо Омеровић, Анита Беретић, Даница Тодоров, Вера Пауновић, Елвира Ковач, Дубравка Филиповски, Миланка Јевтовић Вукојичић, Љиљана Мaлушић и Стојанка Лекић.

 Седница је закључена у 13,30 часова.

СЕКРЕТАР ОДБОРА ПРЕДСЕДНИК ОДБОРА

 Рајка Вукомановић Мехо Омеровић